
–	uzimajući u obzir Delegiranu uredbu Komisije od 20. studenoga 2025. o dopuni Uredbe (EU) 2023/956 Europskog parlamenta i Vijeća utvrđivanjem uvjeta za dodjelu akreditacije verifikatorima, kontrolu i nadzor akreditiranih verifikatora, povlačenje akreditacije te uzajamno priznavanje i istorazinsku evaluaciju akreditacijskih tijela (C(2025)07845),
–	uzimajući u obzir pismo Komisije od 24. studenoga 2025. kojim od Parlamenta traži da izjavi kako neće ulagati prigovor na Delegiranu uredbu Komisije od 20. studenoga 2025.,
–	uzimajući u obzir pismo Odbora za okoliš, klimu i sigurnost hrane predsjedniku Konferencije predsjednika odbora od 4. prosinca 2025.,
–	uzimajući u obzir članak 290. Ugovora o funkcioniranju Europske unije,
–	uzimajući u obzir Uredbu (EU) 2023/956 Europskog parlamenta i Vijeća od 10. svibnja 2023. o uspostavi mehanizma za ugljičnu prilagodbu na granicama[footnoteRef:1], a posebno njezin članak 18. stavak 3. i članak 28. stavak 7., [1:  	SL L 130, 16.5.2023., str. 52., ELI: http://data.europa.eu/eli/reg/2023/956/oj ] 

–	uzimajući u obzir članak 114. stavak 6. Poslovnika,
–	uzimajući u obzir preporuku za donošenje odluke Odbora za okoliš, klimu i sigurnost hrane,
–	uzimajući u obzir da nisu uloženi nikakvi prigovori tijekom razdoblja utvrđenog u članku 114. stavku 6. trećoj i četvrtoj alineji Poslovnika, koje je isteklo 16. prosinca 2025.,
A.	budući da se Uredbom (EU) 2023/956 uspostavlja mehanizam za ugljičnu prilagodbu na granicama (CBAM) kao odgovor na problem emisija stakleničkih plinova ugrađenih u određenu robu uvezenu na carinsko područje Unije, kako bi se spriječio rizik od izmještanja emisija ugljika i stvorili poticaji za smanjenje globalnih emisija ugljika;
B.	budući da u skladu s Uredbom (EU) 2023/956, ako se emisije ugrađene u robu uvezenu na carinsko područje Unije od 2026. utvrđuju na temelju stvarnih vrijednosti, mora ih verificirati verifikator;
C.	budući da je Komisija na temelju članka 18. stavka 3. Uredbe (EU) 2023/956 ovlaštena za donošenje delegiranih akata radi dopune te Uredbe utvrđivanjem uvjeta za dodjelu akreditacije iz članka 18. stavka 2. te Uredbe, za provjeru i nadzor akreditiranih verifikatora, za povlačenje akreditacije te za uzajamno priznavanje i istorazinsku evaluaciju akreditacijskih tijela;
D.	budući da je 20. studenoga 2025. Komisija proslijedila Parlamentu Delegiranu uredbu, čime je otvoren dvomjesečni rok za nadzor u kojem Parlament može uložiti prigovor na tu delegiranu uredbu;
E.	budući da se Delegiranom uredbom Komisije utvrđuju uvjeti pod kojima će nacionalna akreditacijska tijela dodjeljivati akreditaciju za potrebe CBAM-a na temelju popratne dokumentacije koju dostavi podnositelj zahtjeva i na temelju sposobnosti podnositelja zahtjeva za primjenu načela verifikacije; budući da se Delegiranom uredbom Komisije utvrđuju i uvjeti za kontrolu i nadzor akreditiranih verifikatora, konkretno zahtjevi i verifikacijske aktivnosti verifikatora, primjenjive administrativne mjere, uključujući povlačenje akreditacije, kao i razmjena informacija između nacionalnih akreditacijskih tijela, nacionalnih nadležnih tijela i Komisije; budući da se, konačno, Delegiranom uredbom utvrđuju uvjeti za uzajamno priznavanje i istorazinsku evaluaciju nacionalnih akreditacijskih tijela, uključujući sve potrebne korektivne mjere država članica.
F.	budući da se u skladu s člankom 36. stavkom 2. točkom (b) Uredbe (EU) 2023/956 odredbe koje se odnose na funkcioniranje CBAM-a trebaju primjenjivati od 1. siječnja 2026., nakon isteka prijelaznog razdoblja; budući da te odredbe ne mogu funkcionirati bez primjene Delegirane uredbe Komisije od 1. siječnja 2026.;
1.	izjavljuje da ne ulaže prigovor na Delegiranu uredbu Komisije;
2.	nalaže svojoj predsjednici da ovu Odluku proslijedi Vijeću i Komisiji.

